《徐友谦小筑冒雨访何通叟途中作》
宋代·方一夔

昔有王子猷，连夜溯剡溪。自要看雪月，借人作标题。

与君客异乡，咫尺隔东西。良会不可数，花时饮桃蹊。

俛仰便陈迹，霜叶飒已萋。近来费要约，尺书寄赫蹄。

天悭竟未破，雾雨犹溟迷。此来有缘事，小筑喧拱枅。

请君堆壁酒，洗我流骹泥。

作者简介：宋元之际严州淳安人，一名夔，字时佐，自号知非子。方逢辰孙。以荐领教郡庠，未几退，隐富山，授徒讲学，学者称为富山先生。有《富山遗稿》。